**Dragi učenci šestih razredov!**

Pred nami je nov izziv. Malce drugače spoznavati stvari, z več lastne iniciative, korak po koraku po navodilih in to največ z računalnikom. No, vidite, šolanje se bo obrnilo tako, da boste v njem uživali, saj boste lahko računalnik uporabljali dosti več kot do sedaj in to kvalitetno.

V kolikor vam dana navodila ne bodo dovolj jasna, sem vam na razpolago na mojem običajnem naslovu [ustvarjam.vsepovrsti@gmail.com](mailto:ustvarjam.vsepovrsti@gmail.com).

Nalogam bom dala malce več teoretičnega poudarka, ki ga boste raziskovali sami, praktično ustvarjanje pa bom za vas prilagodila tako, da ga boste lahko ustvarili tudi na drugačne načine, z drugačnimi pripomočki.

Pri delu na daljavo bomo, ne glede na skupino, delali iste naloge. Naloge, ki smo jih v šoli začeli in še ne končali, bomo nadaljevali, ko pridemo nazaj v šolo.

**VAŠA NALOGA**

Likovni problem: **DOMAČA OBRT – KOŠARICA IZ ČASOPISNEGA PAPIRJA**

*6ab dekleta, ponedeljek peta ura na urniku*

*6ab fantje, četrtek druga ura na urniku*

Ljudje že od nekdaj radi delamo stvari, ki so uporabnega pomena, obenem pa so še lepe na izgled. Pri tej nalogi se dotaknimo izdelkov domače obrti. Kaj je to domača obrt.

Pod pojmom domače obrti razumemo dejavnosti in predmete, ki jih ljudje izdelujejo na svojih domovih in v domačih delavnicah. Izdelki so namenjeni lastni uporabi in prodaji. Še vedno večinoma temeljijo na tradiciji, vendar niso več krajevno vezani, saj danes mnoge izdelovalce domače obrti najdemo tudi v mestih.

Domačo obrt lahko slišimo tudi pod imenom rokodelstvo.

Na našem koncu najdemo kar nekaj izdelkov domače obrti. Imamo tudi društvo Driklc, ki ohranja bogato kulturno dediščino. Oglejte si njihovo spletno stran na tej povezavi: <http://www.rokodelci-cerkno.si/> in pod rubriko galerija pobrskajte po predmetih, ki jih izdelujejo. Presenečeni boste koliko lepih in uporabnih izdelkov boste videli.

Nato pa pobrskajte po domu, če imate kakšen rokodelski izdelek doma. Fotografirajte ga s telefonom in mi ga pošljite na [ustvarjam.vsepovrsti@gmail.com](mailto:ustvarjam.vsepovrsti@gmail.com) shranjenega z vašim imenom in priimkom. Na kratko opišite uporabnost tega predmeta in njegovo zgodovino. Morda celo veste, kdo ga je ustvaril.

ZA prvo uro bo dovolj. Naslednjič vas bo čakalo navodilo za praktično delo.

Ostanite zdravi!

Ana Koren